Etter 24 år slutter kreftlegen i protest. Samtidig er det bemanningskrise i deler av Helse-Norge.
Kreftlege Lotte Rogg slutter fordi hun mener planer om omorganisering ved Oslo universitetssykehus vil gå ut over pasientbehandlingen. Permer og papirer tas ned fra hyller og vegg. Blomster og gaver fra kollegene fyller gulv og pult. Kreftlege Lotte Rogg (56) skal slutte ved Oslo universitetssykehus. – Jeg har gledet meg til å gå på jobb hver dag. Dette er en fantastisk arbeidsplass, og jeg kommer til å savne alle. Men dette kunne jeg rett og slett ikke være med på videre. Rogg har jobbet ved avdeling for kreftbehandling på sykehuset i 24 år. Hun har vært tillitsvalgt og verneombud for kreftlegene i flere perioder. Hun har stått i ulike omstillingsprosesser. Men før jul fikk hun nok. Hun sa opp i protest. Mener det vil bli et dårligere tilbud Roggs bekymring er pasientene. De med mage- og tarmkreft. Planen er at sengeposten for disse pasientene skal flyttes fra Ullevål til Radiumhospitalet.  Dette skjer i forbindelse med at Ullevål sykehus, landets største, skal legges ned. Opp kommer nytt lokalsykehus på Aker og region- og lokalsykehus ved Rikshospitalet. I tillegg skal Nye Radiumhospitalet bli et spesialisert kreftsykehus. – Problemet er at man ikke har sengeplasser til slike pasienter på Radiumhospitalet og ikke et egnet mottak for å ta vare på dem, sier Rogg. For disse pasientene blir ofte dårlige når de er hjemme fra sykehuset mellom behandlinger. I gjennomsnitt oppsøker 3–4 pasienter akuttmottaket på Ullevål hvert døgn, med feber, smerter eller akutt vondt i magen. Mange blir lagt inn og ivaretatt av medisinsk personell på akuttsykehuset. Rogg frykter at et slikt helhetlig tilbud ikke vil være på plass hvis sengeposten flyttes til Radiumhospitalet. – Jeg har stått på for at vi skal få gjøre en god jobb for våre pasienter med høy faglig kvalitet, men når de kom med dette, så tenkte jeg at dette orker jeg ikke stå i. Planen er at sengeposten flyttes allerede neste år. Rogg mener det skjer for fort. – Vaktordninger, oppbygging av kompetanse, endring i arbeidssted, det er ting som tar tid og ressurser. Og det er jeg dessverre tvilende til at man er villig til å satse på. Hun tror ikke det kommer til å bli medisinsk uforsvarlig, men: – Det kommer til å bli slitsomt å jobbe i, og det kommer ikke til å bli like god kvalitet. – Bare økonomi som gjelder Rogg understreker at hennes kritikk ikke handler om motstand mot det nye sykehuset i seg selv. Kreftlegene har ønsket seg samling og et felles miljø på Nye Radiumhospitalet, men ikke på bekostning av pasientsikkerheten. – Jeg opplever at de ikke bryr seg om hverken arbeidsmiljø eller pasientbehandling, men at det bare er økonomi som gjelder. Foretak- og klinikktillitsvalgt Anne Marit Wang Førland kjenner godt til bekymringen. – Det er innholdet i omstillingen som er problemet. At man omstiller seg til en dårligere situasjon for pasientene der tiltak og planer er dårlig fundert og drives av økonomi, sier Wang Førland. Hun synes det er trist at Rogg velger å slutte. – Det er ikke slik at vi ser at folk flykter ut av sykehuset, men ja, det er mye frustrasjon og en vanskelig situasjon ved sykehuset. – Det kommer hit Oslo treffes nemlig av flere ting samtidig. Samtidig som Ullevål skal legges ned, er det uro i helsevesenet. Flere steder melder om bemanningskrise, blant annet i nord. Anslag tilsier at de mangler over 1000 ansatte. Tillitsvalgte ved OUS bekrefter at de kjenner til flere miljøer ved sykehuset der ansatte er i tenkeboksen. – De lurer på om de orker å stå i dette fremover, sier Erik Høiskar, tillitsvalgt for overlegene. Tirsdag kom en undersøkelse fra Legeforeningen som viste at nesten 5000 leger ikke er sikre på om de er i jobben om to år. De beskriver en stressende og travel hverdag. Ca. 1900 av respondentene jobber i Oslo. De tillitsvalgte ved OUS forteller om rekrutteringsproblemer på mange fagområder. Det er krevende å få nok psykiatere og fødselsleger. Før ville leger gjerne jobbe i hovedstaden på de store sykehusene. Nå er det i ferd med å endre seg. – Det som skjer i Nord-Norge er forsmaken, det kommer hit og, sier Høiskar. Men én ny ansatt er de sikret i nord: Rogg sluttet ved OUS forrige fredag. Fremover skal hun ukependle til Nordlandssykehuset i Bodø, sier hun. Der skal hun jobbe som kreftlege ved stråleavdelingen. Krevende omstilling Klinikkleder Sigbjørn Smeland og avdelingsleder Stein Kaasa ved OUS sier at planene for det nye Radiumhospitalet gir en unik mulighet til å sikre pasientene et behandlingstilbud på høyeste nivå. – En slik samling krever betydelige omstillinger som vi arbeider kontinuerlig med, skriver de to. Samlingen av sengeposten og den polikliniske virksomheten har klare faglige fordeler, og den er ikke drevet av økonomi, fortsetter de. De vil sikre den kliniske kvaliteten på det nye Radiumhospitalet. – Vi vil i nær fremtid – før vi kan konkludere med en fullverdig samling – sikre at indremedisinske, akuttmedisinske, bildediagnostikken og de kirurgiske tjenestene på Radiumhospitalet er svært gode. Lederne er samtidig klare på at organisasjonsendringer er krevende for alle involverte.  – Vi har allerede kommet langt i omstillingsprosessene innen kreftbehandling ved OUS, og vi vil fortsette å arbeide tett sammen med våre ansatte og tillitsvalgte.
Kreftlege Lotte Rogg slutter ved Oslo universitetssykehus etter 24 år i protest mot omorganisering. Hun frykter for pasientene med mage- og tarmkreft, da planer sier at deres sengepost skal flyttes fra Ullevål til Radiumhospitalet, noe hun mener skjer for raskt og uten nok ressurser. Dette skjer i en tid hvor det rapporteres om bemanningskrise, høy arbeidsmengde og frustrasjon blant helsepersonell.